Nakon što je Mislav Kolakušić objavio da odustaje od parlamentarnih izbora, supredsjedatelj stranke Slobodna Hrvatska Danijel Galović prozvao ga je za bahatost, autoritarnost i nedosljednost te da je izigrao povjerenje više od sto tisuća hrvatskih građana koji su mu dali glas u prvom krugu predsjedničkih izbora.

Bivši sudac i europarlamentarac Mislav Kolakušić sudjelovao je kao nezavisni kandidat u prvom krugu predsjedničkih izbora te dobio 111.916 glasova (5,87 posto), a dan nakon izbornih rezultata na društvenim je mrežama objavio da odustaje od predstojećih parlamentarnih izbora "jer građani još nisu spremni za promjene koje on nudi".

Galović je u ponedjeljak oštro na to reagirao istaknuvši da je "Kolakušić još jedna u nizu sramota Hrvatske" jer se nakon izbora oprostio od stotinu tisuća ljudi koji su mu ukazali povjerenje.

Poručio je i da Slobodna Hrvatska neće iznevjeriti razočarane građane i da će ta stranka izaći na parlamentarne izbore.

Galović u priopćenju navodi i povijest svoje suradnje s Kolakušićem u čiji se projekt uključila Slobodna Hrvatska 2017. No nakon puno uloženog truda, vremena, energije i novca, kaže Galović, "gospodin Sudac počeo je pokazivati natruhe bahatosti".

Tako nije dao potporu Slobodnoj Hrvatskoj u organizaciji prosvjeda 3. ožujka 2017. na Zrinjevcu pod izlikom da ne može podržati male prosvjede, a nije podržao ni Galovićev angažman u "žutim prslucima" jer je smatrao da bi to također štetilo njegovoj popularnosti.

Galović tvrdi i da je Kolakušić preko svojih ljudi u Slobodnoj Hrvatskoj bezuspješno pokušavao promijeniti statut stranke kako bi sva moć prešla u ruke budućeg izabranog predsjednika "koji bi u tom slučaju Kolakušića bespogovorno slušao i slijedio".